Ristomatti Hakola

Ristomatti Juhani Hakola (s. 15. huhtikuuta 1991 Kankaanpää) on suomalainen maastohiihtäjä.

Hän on parisprintin MM-mitalisti. Hakola edustaa maastohiihdossa Jämin Jännettä. Hän on kilpaillut myös ampumahiihdossa, jossa edustaa Kauhajoen Karhua. Hakolan valmentajana on elokuusta 2021 lähtien toiminut Teemu Pasanen. Sitä ennen häntä valmensi 15 vuoden ajan Antti Hagqvist.

Hakola lukeutuu sukupolvensa menestyneimpiin suomalaishiihtäjiin. Lisäksi hänen voidaan katsoa kuuluvan koko ikäluokkansa ansioituneimpiin urheilijoihin, sillä tammikuussa 2022 hänestä tuli ensimmäinen vuonna 1991 syntynyt henkilö, joka on yltänyt Vuoden urheilijan äänestyksessä kärkikymmenikköön. Hänet tunnetaan kuitenkin myös huomattavasta virheherkkyydestään ja kaatumisalttiudestaan.

Arvokilpailut 
Falunin MM-kilpailuissa 2015 Hakola oli perinteisen hiihtotavan sprintissä yhdeksäs ja 50 kilometrin perinteisen kilpailussa 38:s. Lahden MM-kilpailuissa 2017 hän sijoittui vapaan hiihtotavan sprintissä kuudenneksi. Pyeongchangin talviolympialaisissa 2018 hän oli perinteisen hiihtotavan sprintissä kuudes, vapaan parisprintissä yhdeksäs ja perinteisen 50 kilometrillä 43:s. Seefeldin MM-kilpailuissa 2019 hän sijoittui perinteisen hiihtotavan parisprintissä seitsemänneksi, vapaan hiihtotavan sprintissä 15:nneksi, 15 kilometrin perinteisellä 29:nneksi ja viestissä neljänneksi. Oberstdorfin MM-kilpailuissa 2021 hän saavutti Joni Mäen kanssa vapaan hiihtotavan parisprintissä hopeaa sekä oli perinteisen hiihtotavan sprintissä kuudestoista ja viestissä kuudes. Pekingin olympialaisissa 2022 hän sijoittui 15 kilometrin perinteisen hiihtotavan kilpailussa 28:nneksi ja viestissä kuudenneksi.

Maailmancup 
Maailmancupdebyyttinsä Hakola teki Lahdessa vuonna 2012 sijoittuen sprintin karsinnassa 74. sijalle. Ensimmäiset maailmancupin pisteensä hän saavutti Lahden maailmancupissa 2014 hiihtäen vapaan sprintissä 10. sijalle. Parhaimmillaan hän on sijoittunut neljänneksi Rukan perinteisen hiihtotavan sprintissä marraskuussa 2017. Hän sijoittui viidenneksi sprintticupissa kaudella 2017–2018. Hakola sijoittui Salpausselän kisojen parisprintissä 2019 kolmanneksi Iivo Niskasen kanssa.

SM-kilpailut 
Hakola voitti 50 kilometrin perinteisen hiihtotavan suomenmestaruuden 2012. Hän on kaikkien aikojen nuorin hiihdon 50 kilometrin matkan voittanut urheilija. Aikaisemmin titteliä piti hallussaan Dario Cologna. Hän voitti vapaan hiihtotavan sprintin ja 30 kilometrin perinteisen hiihtotavan yhteislähdön suomenmestaruudet 2017. Yhdistelmäkilpailun Suomen-mestaruuden hän voitti 2018. Hakola voitti 15 kilometrin perinteisen hiihtotavan Suomen-mestaruuden 2019. Lisäksi hän on saavuttanut hopeaa takaa-ajokilpailussa 2019 ja 15 kilometrillä 2020 ja 2021 sekä pronssia sprintissä vuonna 2015, 50 kilometrillä vuonna 2016 ja 2021, 10 kilometrillä 2017 ja 15 kilometrillä 2019.  Myös nuorten sarjoissa hän saavutti lukuisia SM-mitaleja.

Muuta 
Hakola työskentelee Niinisalon varuskunnassa liikuntakasvatusaliupseerina. Hän kuuluu hiihdon A-maajoukkueeseen ja puolustusvoimien edustusvalmennusryhmään. Hakola on osallistunut sotilaiden MM-kisoihin sekä maastohiihdossa että ampumahiihdossa.

Hakola tunnetaan urheilullisena monilahjakkuutena. Hänen harrastuksiinsa on kuulunut muun muassa pesäpallo ja suunnistus.

Lähteet

Aiheesta muualla 
Ristomatti Hakolan kotisivut

Suomalaiset maastohiihtäjät
Suomalaiset ampumahiihtäjät
Suomalaiset sotilaat
Vuonna 1991 syntyneet
Elävät henkilöt